浩歌行
作者：趙汝淳
朝代：宋

paragraphs: 堂堂楚漢多蠻觸，天下今經幾秦鹿。
向非孔壁斷遺編，安得西湖芳草綠。
子規自失來時路，却喚青春早歸去。
山中剗地亂紅來，不是東風扶杖處。
浩歌起舞君莫猜，一樽幸遇桃花開。
貂蟬珠履黄金釵，後五百年俱塵埃。
宮袍仙人獨不死，日日長江釣江水。
飛烏走兔且莫忙，看我煙雲生碧紙。